สรรพสามิตเข้มหนีภาษีช่วงตรุษจีน
สรรพสามิต เผย 4 เดือนแรกของปีงบประมาณ 2556 จับกุมผู้กระทำผิด 13,913 คดี ปรับเป็นเงินตามคำสั่งศาลรวมจำนวน 2.77 แสนบาท
8 ก.พ. 2556

สรรพสามิต เผย 4 เดือนแรกของปีงบประมาณ 2556 จับกุมผู้กระทำผิด 13,913 คดี ปรับเป็นเงินตามคำสั่งศาลรวมจำนวน 2.77 แสนบาท
นายสมชาย  พูลสวัสดิ์ อธิบดีกรมสรรพสามิต เปิดเผยว่าในช่วงเทศกาลตรุษจีนต่อเนื่องถึงเทศกาลสงกรานต์ เป็นช่วงที่ประชาชนส่วนใหญ่เดินทางท่องเที่ยวพักผ่อน กรมสรรพสามิตได้ประสานงานกับหน่วยงานที่เกี่ยวข้อง อาทิ กรมศุลกากร สำนักงานตำรวจแห่งชาติ และกองทัพเรือ เพื่อร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่ที่คาดว่าอาจมีการกระทำผิด เช่น บริเวณแนวตะเข็บชายแดน แหล่งชุมชน และสถานบริการ เพื่อสร้างความเป็นธรรม โปร่งใส และความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่มีคุณภาพและถูกต้องตามกฎหมาย เนื่องจากการบริโภคสินค้าที่หลีกเลี่ยงภาษีซึ่งผลิตจากโรงงานที่ไม่ได้มาตรฐาน กระบวนการผลิตไม่มีคุณภาพ รวมถึงอาจมีสารปนเปื้อนหรือสารตกค้างที่เป็นอันตรายจะส่งผลเสียต่อสุขภาพของผู้บริโภคมากกว่าสินค้าที่จำหน่ายโดยทั่วไป
อธิบดีกรมสรรพสามิตกล่าวต่อว่าผลการปราบปรามผู้กระทำผิดกฎหมายสรรพสามิตใน 4 เดือนแรก ของปีงบประมาณ 2556 (เดือนตุลาคม 2555 – มกราคม 2556) กรมสรรพสามิตจับกุมผู้กระทำผิดทั่วประเทศได้รวม 13,913 คดี  เปรียบเทียบปรับเป็นเงินรวมจำนวนทั้งสิ้น 149.50 ล้านบาท และปรับตามคำสั่งศาลรวมจำนวน 2.77 แสนบาท ซึ่งมีทั้งสุรากลั่นและสุราแช่  สุราต่างประเทศ  บุหรี่ซิกาแรต  และน้ำมันและผลิตภัณฑ์น้ำมัน รวมมูลค่าภาษีและราคาของกลาง เป็นเงินทั้งสิ้นกว่า 90 ล้านบาท  นอกจากนี้ ผลการจัดเก็บรายได้ภาษีสรรพสามิตใน 4 เดือนแรก ของปีงบประมาณ 2556 (เดือนตุลาคม 2555 – มกราคม 2556) กรมสรรพสามิตจัดเก็บรายได้ภาษีได้รวม  157,045.48  ล้านบาท สูงกว่าในช่วงเวลาเดียวกันปีก่อนจำนวน 45,949.47 ล้านบาท หรือ 41.36% และสูงกว่าประมาณการจำนวน  21,168.69  ล้านบาท หรือ 15.58%